Kaapstad se beurtkragplanne vorderArgieffoto (Foto: mohamed_hassan/Pixabay) Geordin Hill-Lewis, burgemeester van Kaapstad, sê stad Kaapstad se planne vorder goed om inwoners binne drie jaar teen Eskom se eerste vier fases van beurtkrag te beskerm. Die projek vir elektrisiteitaanskaffing, wat oor drie fases strek, het vandeesmaand verskeie mylpale gehaal. Die grootste aanskaffing – ŉ 500 MW-tender om elektrisiteit op die oop mark aan te skaf, sal op 29 Maart 2023 begin. “Ek word bemoedig deur die vordering wat gemaak word. Dit is noodsaaklik vir ekonomiese groei en beleggersvertroue om ŉ einde te maak aan beurtkrag en om werk te kan skep en mense uit armoede te verlig,” voeg Hill-Lewis by. “Ons is goed op dreef om binne die volgende drie jaar beskerming te bied teen Eskom se eerste vier fases van beurtkrag.” “Bieërs in fase 1 van die aanskaffing – vir 200 MW van hernubare energie – sal vandeesmaand kosteberamingsbriewe ontvang om aan Kaapstad se netwerk te koppel. Dit sal bieërs help om hul tariewe te formuleer om elektrisiteit aan die stad te verkoop. Dit volg na die afhandeling van ŉ omvattende kragnetwerk-integrasiestudie wat die Wetenskaplike en Nywerheidnavorsingsraad (WNNR) onderneem het oor wanneer en waar dié onafhanklike kragvoorsieners (IPP’s) elektrisiteit aan Kaapstad se netwerk kan verskaf. Kontrakte vir dié fase is op dreef om uiteindelik binne 2023 toegeken te word.” Die tweede fase van aanskaffing sal die vorm aanneem van die Power Heroes-program, ŉ inisiatief waar inwoners aansporings sal ontvang vir vrywillige energiebesparing, insluitend die geoutomatiseerde afstandbeheerde afskakeling in spitstye van toestelle wat baie elektrisiteit verbruik. “Die kontrak vir dié program is in die finale stadium van onderhandelings met voorkeurbieërs en kan in April reeds toegeken word as alles volgens plan verloop.” Die derde fase van aanskaffing, ŉ 500 MW-versendingsenergietender, is op dreef om op 29 Maart af te skop. “Die tender fokus op hernubare energie en versendingstegnologie soos batterystoorkrag en gas. Hierdie kragbronne moet vir ŉ groot deel van die dag krag kan opwek om beurtkragbeskerming te verseker.” Die burgemeester sê Kaapstad is die eerste stad in die land wat aan huishoudings en ondernemings kontant sal aanbied vir hul oortollige sonkrag. “Die stad sal voor Junie reeds begin om kontant te betaal aan ondernemings en inwoners sal later vanjaar hul elektrisiteit vir kontant kan begin verkoop. Februarie 2023 was tot dusver die beste maand vir nuwe sonkraginstallasies in Kaapstad, danksy aansporingsbonusse.”